Edward Emerson Barnard
Store norske leksikon,Realfag,Astronomi,Astronomi,Personer innen astronomi
Edward Emerson Barnard var en amerikansk astronom ved Lick-observatoriet i 1887–1895, professor ved universitetet i Chicago og astronom ved Yerkes-observatoriet i 1895–1923. Han var en pioner innenfor astrofotografering og en ledende observasjonsastronom på sin tid.
Barnard oppdaget hele 16 kometer. I 1884 oppdaget han dverggalaksen NGC 6822 i Den lokale gruppe, som også kalles Barnards galakse. I 1892 oppdaget han den femte månen rundt Jupiter, Amalthea. Dette var den første månen som ble oppdaget rundt Jupiter siden Galileo Galilei sin tid. I 1916 oppdaget Barnard stjernen som har fått navnet Barnards stjerne. Han oppdaget også at mørke områder på himmelen ikke skyldes fraværet av stjerner, men tilstedeværelsen av en mørk tåke som skjuler stjernene som ligger bakom. Barnard publiserte en katalog over rundt 200 mørke tåker i 1919. Et utvalg av Barnards vakreste bilder av Melkeveien er samlet i Photographic Atlas of Selected Regions of the Milky Way (1927). Les mer i Store norske leksikon stjerne galakse